เทเวศดันเบี้ยผ่านลูกค้ารายย่อย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ชดเชยการบินไทยไม่ต่ออายุเน้นขายประกันพีเอสุขภาพ
โพสต์ทูเดย์ — เทเวศประกันภัยบุกรายย่อยเต็มสูบ หวังทดแทนเบี้ยการบินไทยที่หายไป
นายอนันต์ เกษเกษมสุข กรรมการผู้จัดการ บริษัท เทเวศประกันภัย เปิดเผยว่า ในปีนี้บริษัทจะหันมาบุกตลาดลูกค้ารายย่อยมากขึ้น เพื่อทดแทนเบี้ยลูกค้ารายใหญ่ที่หายไปหลายร้อยล้านบาทในปีที่ผ่านมา โดยเฉพาะการไม่ได้รับประกันภัยให้กับ บริษัท การบินไทย ดังนั้นในปีนี้บริษัทจะเน้นขายแบบประกันสุขภาพ ประกันอุบัติเหตุส่วนบุคคล (พีเอ) มากขึ้น เนื่องจากเห็นว่ายังเป็นตลาดที่ใหญ่มากและสามารถเติบโตได้อีก แม้คู่แข่งต่างก็ลงมาแข่งขันจับลูกค้ารายย่อยก็ตาม 
“ตอนนี้เราจำเป็นต้องลงมาจับลูกค้ารายย่อย และตัวสินค้าเองก็สามารถเติบโตได้ทุกด้าน เพียงแต่ต้องหาลูกค้าให้ได้มากๆ เท่านั้น ถึงนำมาชดเชยลูกค้ารายใหญ่เพียงรายเดียวได้ แต่ข้อดีคือถ้าลูกค้ารายย่อยไม่ทำประกันต่อ ก็ไม่กระทบมากเหมือนกับลูกค้ารายใหญ่รายเดียว” นายอนันต์ กล่าว
ทั้งนี้ บริษัทต้องขยายช่องทางขายให้มากขึ้น ซึ่งขณะนี้ได้ขายผ่านช่องทางธนาคารหรือแบงก์แอสชัวรันส์ขนาดเล็กได้ครบเกือบทุกแห่งแล้ว ขณะเดียวกันการขายผ่านธนาคารไทยพาณิชย์ก็ได้เบี้ยน้อยลง ซึ่งคาดว่าธนาคารคงเน้นขายให้กับ บริษัท ไทยพาณิชย์สามัคคีประกันภัย เป็นหลักแทน 
อย่างไรก็ตาม บริษัทก็จะเข้าร่วมประมูลงานรับประกันโครงการขนาดใหญ่อย่างต่อเนื่อง โดยเฉพาะในปีนี้ที่โครงการขนาดใหญ่และโครงการไทยเข้มแข็งออกมามากขึ้น ซึ่งสุดท้ายแล้วก็คาดว่าในปีนี้บริษัทก็ยังคงรักษาการเติบโตได้ในระดับตัวเลขสองหลัก และพยายามรักษาสัดส่วนเบี้ยที่ไม่ใช่รถยนต์หรือนันมอเตอร์ให้อยู่ระดับที่ 75% และเบี้ยรถยนต์อยู่ที่ 25% ซึ่งสัดส่วนดังกล่าวทำให้บริษัทมีกำไรเพิ่มขึ้นถึง 4% จากเดิมเบี้ยนันมอเตอร์อยู่ที่ 65% และเบี้ยรถยนต์อยู่ที่ 35% ซึ่งที่ผ่านมาบริษัทได้ลองพยายามเพิ่มสัดส่วนเบี้ยรถยนต์ให้สูงขึ้น และก็พบว่าส่งผลให้มีกำไรลดลง เนื่องจากอัตราความเสียหายต่อเบี้ยประกันรถยนต์สูงกว่าเบี้ยนันมอเตอร์ ซึ่งในปีที่ผ่านมามีรายได้จากเบี้ยรับรวม 2,762 ล้านบาท มีกำไรจากการรับประกันภัย 539 ล้านบาท และมีกำไรจากการลงทุนสุทธิ 72 ล้านบาท
สำหรับเรื่องรายได้จากการลงทุนที่มีอยู่ 2,000 ล้านบาทนั้น ในปีนี้คาดว่าคงได้รับผลตอบแทนไม่ถึง 5% เหมือนปีที่ผ่านมา เนื่องจากในปีนี้ทิศทางดอกเบี้ยอยู่ในช่วงขาลง และบริษัทก็เน้นลงทุนที่ให้ผลตอบแทนคงที่เกือบ 100% เรื่องการขึ้นลงของดอกเบี้ยจึงมีผลอย่างมากต่อรายได้จากการลงทุนของบริษัท